**Izveštaj za Fazu:**

1. **Planiranje projekta**
   1. **Prikupljanje podataka**
      1. **Prikupiti podatke (internet,vesti,novine...) o broju nastradalih žrtava**
      2. **Prikupiti podatke (internet,vesti,novine...) o broju oštećenih i uništenih objekata**
      3. **Prikupiti podatke o teritoriji (površina, teritorijalni obuhvat, gradovi, opštine) koja je predmet projekta**

Nakon **pokretanja projekta i dobijanja dozvole za izradu projekta** na temu: Gis baza civilnih objekata i žrtava NATO bombradovanja 1999. godine na području Kosova i Metohije; Preklapanje sa bazom obolelih od karcinoma na detektovanim lokacijama, pristupila sam **fazi prikupljanja podataka**.

**Prvi korak** je bio prikupiti podatke o broju nastradalih žrtava. Podaci do kojih sam došla su sledeći: Broj civilnih žrtava u NATO bombardovanju Savezne Republike Jugoslavije još uvek nije precizno utvrđen, a dosadašnje procene variraju u zavisnosti od izvora.

Prema srpskim izvorima od posledica NATO bombardovanja od 24. marta do 10. juna 1999. poginulo je između 1200 i 1500 civila. Prema tvrdnjama Hjuman Rajts Voč-a poginulo je između 489 i 528 civila. Ove su cifre prilično nepouzdane, jer država Srbija do danas nije objavila zvaničan spisak svojih poginulih građana, niti se iz ovih objava može zaključiti koliko je poginulo Srba, a koliko Albanaca. Fond za humanitarno pravo je objavio poimenični spisak stradalih tokom bombardovanja, prema kome je poginulo 754 osobe od NATO bombardovanja (zbirno civili i vojnici, Srbi, Albanci i ostali). Među poginulim civilima bilo je najmanje 81 dete.

**Drugi korak** se odnosi na prikupljanje podataka o broju oštećenih i uništenih civilnih objekata. Podaci do kojih sam došla predstavljeni su hronološki:

• 24. mart 1999. NATO bombardovanje SRJ zvanično je počelo 24. marta 1999. godine u 19 časova i 55 minuta. Između ostalog bombardovano je i područje Kosova i Metohije.

• 25. mart 1999. Od podneva pa do večernjih sati preko 20 puta je bombardovana kasarna u Peći, koja će, do kraja agresije, biti glavna meta u ovom gradu NATO avijacije.

• 2. april 1999. U 01:30 sa 3 projektila gađano je selo Nogavac, opština Orahovac. Poginulo je 11 lica a 5 je zadobilo teške telesne povrede

• 4. april 1999. U Gnjilanu je bombardovan vozni park sa 30 autobusa. Takođe je uništena i jedna benzinska pumpa.

• 5. april 1999. U selu Gračanica bombardovane kuće. Po četvrti put bombardovan je manastir Gračanica. Bomba je pala blizu groblja, ali spomenici nisu porušeni. Uništena je jedino kapela u crkvi. U Prištini je bombardovan aerodrom. Uništena je trafo-stanica u blizini, zatim pista i zgrada gde se nalazi čekaonica i šalteri za kupovinu karata. Po drugi put bombardovan je Leposavić. Ovaj put pogođen je tunel Šarpelj kod sela Jerina.

• 6. april 1999. U Prizrenu bombardovano stambeno naselje tako da je većina kuća porušeno. Bombardovan je i deo vodova koji snabdeva grad pijaćom vodom.

•7. april 1999. U Prištini je oko 00:40 bombardovan centar. Sa tri projektila gađana je zgrada Glavne pošte i okolni objekti. Bombardovano je i selo Devet Jugovića, a oko 3:15 sa 10 projektila bombardovano je selo Gračanica.

•9. april 1999. NATO je pogodio civilne zgrade u blizini telefonske centrale u glavnom gradu Kosova i Metohije, Prištini.

•10. april 1999. Posmatrački toranj Vojske Jugoslavije „Košare“ je napadnut sa albanske teritorije u prvom od mnogih pokušaja OVK da izvede kopnenu invaziju Kosova i Metohije uz pomoć Albanske Armije i NATO vazdušnih snaga.

•11. april 1999. NATO avijacija je nanela ogromnu štetu Prištini i Đakovici u jednom od najvećih vazdušnih napada na te gradove. Aerodrom Slatina kod Prištine je ponovo bombardovan. Okolina manastira Gračanice je takođe bombardovana.

•12. april 1999. U Prištini je bombardovana šira okolina aerodroma Slatina, a osam detonacija čulo se južno od grada.

•13. april 1999. U Prištini je oko 1:45 sa 6 projektila bombardovano skladište „Jugopetrola“. Bombardovan je i gusto naseljeni deo grada. Od 00:00 do 2:00 sa 15 projektila bombardovana je autobuska stanica i fabrika plastičnih masa. U napadu je bilo i pravoslavno groblje gde je polomljeno oko 50 spomenika kao i spomenik kosovskim junacima. Pogođen je i TV repetitor kod Prištine. Na Prištinu je bačeno 10 raketnih i projektila i 30 bombi.

•14. april 1999. U Prištini su oko 00:00 bombardovane dve kuće u blizini fabrike Koka-kole. Oko 2:30 sa 6 projektila bombardovan aerodrom Slatina, dok je oko 9:30 bombardovan spomenik kosovskim junacima. Oko 11:00 bombardovan je i Prizren.

•16. april 1999. Bombardovana Priština, a pogođen je aerodrom Slatina i selo Čučuljaga.

•17. april 1999. Oko 18:00 bombardovan je Belaćinac u Prištini.

•18. april 1999. Oko 15:00 bombardovan severozapadni deo Prištine i selo Čičevica.

•19. april 1999. Oko 9:55 bombardovana je Kosovska Mitrovica gde su pogođene kuće, zatim Peć, Podujevo, šira okolina Goleša i aerodrom Slatina. Oko 12:00 sa dve projektila bombardovan je Peć.

•20. april 1999. U noćnom napadu meta je bio Lipljan gde je ispaljena jedna raketa, dok su dve oborene. Od 1:50 do 3:40 bombardovana je, sa 8 projektila, Priština, a pogođen je aerodrom Slatina i Belaćevac.

•1. maj 1999. NATO je bombardovao most u mestu Luzane kod Prištine, usmrtivši 47 ljudi u autobusu u prevozu na putu. Bombardovano selo Jablanica, opština Prizren. Bombardovano naselje Kula u Prizrenu.

•21. maj 1999. NATO je bombardovao zatvor u Istoku, u severozapadnom Kosovu i Metohiji.

•9. jun 1999. Oko 19:35 pogođena kasarna u Uroševcu.

•10. jun 1999. Raketirano selo Kololeč oko 13:15 u opštini Kosovska Kamenica.

Prema zvaničnim podacima, oštećeno je 25.000 stambenih objekata, onesposobljeno 470 kilometara puteva i 595 kilometara pruga, 14 aerodroma, 19 bolnica, 20 domova zdravlja, 18 dečijih vrtića, 69 škola, 176 spomenika kulture i 44 mosta, dok je 38 razoreno. Devastiranje pravoslavnih svetinja na Kosovu i Metohije u vreme NATO bombardovanja SRJ, je period u novijoj istoriji Balkana u toku koga je najviše bombi i drugih eksplozivnih naprava bačeno na teritoriju Kosovo i Metohiju. Kako je to ujedno prostor sa najvećim brojem pravoslavnih svetinja i drugih znamenja, one su bile izložene mogućim ratnim razaranjima. Neosporno, na Kosovu i Metohiji nalazi se i znatan broj džamija, kao i jedan broj bogomolja drugih konfesija, tako da je usled NATO bombardovanja celokupno duhovno i kulturno blago ovog pprostora bilo ugroženo. U tom bombardovanju jedan broj crkava, manastira i drugih religioznih objekata je uništen, odnosno oštećen.

**Treći korak** se odnosi na podatke o samoj teritoriji koja je predmet samog projekta. Podaci se odnose na teritorijalni obuhvat, odnosu površinu. Podaci su sledeći:

Kosovo i Metohija zauzima 10.887 km² i prema procenama ima oko dva miliona stanovnika. Nalazi se istočno od Crne Gore, jugoistočno od Raške oblasti, severozapadno od Severne Makedonije i severno od Albanije. Najveći gradovi su: Priština i Prizren. Pokrajina se sastoje iz dve oblasti, Kosova na istoku i Metohije na zapadu. Gradovi koji su predmet projekta su: Priština, Kosovska Mitrovica, Peć, Đakovica, Prizren, Uroševac i Gnjilane, predmet su i takođe mnogobrojne opštine i sela na području KiM.